
TIJELIMA JAVNE VLASTI               
        (iz članka 29. stavka 2. ZPPI-ja)


PREDMET: Ponovna uporaba informacija - izuzeća od primjene Zakona o pravu na 
	         pristup informacijama

		- uputa, daje se 

	Zakonom o izmjenama i dopunama Zakona o pravu na pristup informacijama („Narodne novine“, broj 69/22) preuzeta je u hrvatsko zakonodavstvo Direktiva (EU) 2019/1024 Europskog parlamenta i Vijeća od 20. lipnja 2019. o otvorenim podacima i ponovnoj uporabi informacija javnog sektora (preinaka) (SL L 172, 26. 6. 2019., u daljnjem tekstu: OD Direktiva), koja se, uz definiciju novih pojmova,  odnosi isključivo na glavu VI. - PONOVNA UPORABA INFORMACIJA, odnosno informacije namijenjene ponovnoj uporabi, a ne odnosi se na opći režim pristupa informacijama. 
	Isto znači da su kao i do sada, sva tijela javne vlasti obveznici primjene Zakona o pravu na pristup informacijama („Narodne novine“, broj 25/13, 85/15 i 69/22, u daljnjem tekstu: Zakon) u punom opsegu, osim u dijelu Zakona kojim je regulirana ponovna uporaba informacija. Navedeno se odnosi na isključivanje pojedinih tijela iz obveze rješavanja pojedinačnih zahtjeva za ponovnu uporabu informacija i na isključivanje pojedinih  informacija iz režima ponovne uporabe. 
	Uvodno se ističe da je naglasak OD Direktive, odnosno transponiranih odredbi u Zakon, na stvaranju, objavljivanju i besplatnom  stavljanju na raspolaganje informacija nastalih u okviru javnog posla radi ponovne uporabe, a tek podredno na rješavanju pojedinačnih zahtjeva korisnika za ponovnu uporabu.
Stoga Povjerenik za informiranje daje uputu tijelima javne vlasti kako postupati u slučaju kad zaprime zahtjev za ponovnu uporabu informacija, a sukladno novim zakonskim odredbama, više nisu obveznici rješavanja istog.

· Koja tijela nisu dužna rješavati zahtjeve za ponovnu uporabu informacija?
	Slijedom nove odredbe članka 29. stavka 2. Zakona, pojedinačne zahtjeve za ponovnu uporabu nisu dužne rješavati: 
· obrazovne ustanove 
· znanstveno istraživačke organizacije i organizacije koje financiraju istraživanja 
· trgovačka društava s prevladavajućim utjecajem RH ili JLP(R)S (ali samo u djelatnosti: plina i toplinske energije, električne energije, vodnog gospodarstva, prijevoza, zračnih, morskih i riječnih luka, pružanja poštanskih usluga, vađenja nafte i plina te istraživanja ili vađenja ugljena ili drugih krutih goriva), odnosno pobliže, trgovačka društva koja: 
-	obavljaju neku od djelatnosti koje se odnose na područje plina i toplinske energije, električne energije, vodnoga gospodarstva, usluga prijevoza, zračnih, morskih i riječnih luka, poštanske usluge, vađenje nafte i plina te istraživanje ili vađenja ugljena ili drugih krutih goriva u skladu sa zakonom kojim se uređuje javna nabava.
-	djeluju kao operateri javnih usluga na temelju članka 2. Uredbe (EZ) br. 1370/2007 Europskog parlamenta i Vijeća od 23. listopada 2007. o uslugama javnog željezničkog i cestovnog prijevoza putnika i stavljanju izvan snage uredaba Vijeća (EEZ) br.1191/69 i 1107/70 (SL L 315, 3.12.2007);
-	djeluju kao zračni prijevoznici koji ispunjavaju obveze javnih usluga na temelju članka 16. Uredbe (EZ) br. 1008/2008 Europskog parlamenta i Vijeća od 24. rujna 2008. o zajedničkim pravilima za obavljanje zračnog prijevoza u Zajednici (SL L 293, 31.10.2008), ili
-	djeluju kao brodari zajednice koji ispunjavaju obveze javnih usluga na temelju članka 4. Uredbe Vijeća (EEZ) br. 3577/92 od 7. prosinca 1992. o primjeni načela slobode pružanja usluga u pomorskom prometu unutar država članica (pomorska kabotaža) (SL L 364, 12.12.1992).



· Kako tijela javne vlasti trebaju postupiti kad zaprime zahtjev za ponovnu uporabu informacija?
	
Kad tijela javne vlasti iz članka 29. stavka 2. Zakona zaprime zahtjev za ponovnu uporabu informacija (u daljnjem tekstu: zahtjev), nisu dužna postupati po zaprimljenom zahtjevu na način i u rokovima propisanim ovim Zakonom.
Navedeno znači da zaprimljeni zahtjev ne trebaju evidentirati kroz Službeni upisnik o zahtjevima, postupcima i odlukama o ostvarivanju prava na pristup informacijama i ponovnu uporabu informacija, jer navedeni zahtjev neće rješavati primjenom odredaba ovog Zakona. 
Međutim, to ne znači da bi takav zahtjev, odnosno korisnika koji ga je podnio, tijela trebala ignorirati u potpunosti i ne poduzimati ništa kao da zahtjev nije ni zaprimljen. 
U primjeni Zakona potrebno je voditi računa o svim zakonskim odredbama i njihovoj međusobnoj povezanosti i odnosu, pa tako i o odredbi članka 27. stavka 6. Zakona, kojom je propisano da se na pitanja koja nisu posebno uređena glavom VI., primjenjuju na odgovarajući način ostale odredbe ovoga Zakona te odredbe Zakona o općem upravnom postupku („Narodne novine“, broj 47/09 i 110/21).  Naime, pravo na pristup informacijama i ponovnu uporabu informacija predstavlja upravnu stvar o kojoj se rješava u upravnom postupku pokrenutom na zahtjev stranke temeljem odredbi posebnog zakona, primjenom postupovnih odredbi općeg  postupovnog zakona  (Zakona o općem upravnom postupku), koji se primjenjuje u svim upravnim stvarima, osim u dijelu postupanja koja su zbog specifičnosti upravnog područja drugačije propisana posebnim zakonom. 
Slijedom toga, o činjenici da nisu dužna rješavati pojedinačne zahtjeve za ponovnu uporabu temeljem članka 29. stavka 2. ovog Zakona, navedena tijela trebaju, odgovarajućom primjenom članka 155. Zakona o općem upravnom postupku, obavijestiti podnositelja zahtjeva da nisu dužna rješavati pojedinačne zahtjeve u roku od 15 dana od dana podnošenja zahtjeva. Podnositelj zahtjeva ima pravo prigovora u roku i pod uvjetima propisanim u članku 155. Zakona o općem upravnom postupku. O prigovoru odlučuje čelnik tijela javne vlasti rješenjem, sukladno članku 122. Zakona o općem upravnom postupku.
Nadalje, kako bi se izbjeglo podnošenje zahtjeva koje tijelo javne vlasti nije dužno rješavati, preporuča se tijelima da na svojim internetskim stranicama uklone obrazac zahtjeva za ponovnu uporabu (kao i opisni dio obavijesti o načinu i uvjetima ostvarivanja ponovne uporabe informacija iz članka 10. stavka 1. točke 13. Zakona) i objave napomenu da temeljem članka 29. stavka 2. ovog Zakona nisu dužna rješavati zahtjeve za ponovnu uporabu.
Ovakvim postupanjem pridonijet će se ujednačenom postupanju tijela javne vlasti koja nisu dužna rješavati zahtjeve za ponovnu uporabu informacija te informiranju korisnika i jačanju pravne sigurnosti.

· Obveza proaktivne objave informacija za ponovnu uporabu (otvorenih podataka)

Tijela jave vlasti iz članka 29. stavka 2. Zakona su i dalje obveznici proaktivne objave informacija iz članka 10. Zakona, a slijedom toga i obveznici pripreme podataka i njihova otvaranja radi olakšavanja, odnosno omogućavanja ponovne uporabe. Naime, izuzimanje ovih  kategorija tijela od obveze rješavanja pojedinačnih zahtjeva ne znači njihovo izuzimanje od obveze proaktivne objave podataka za ponovnu uporabu u strojno čitljivom formatu i otvorenom obliku, kako je to propisano člankom 10. stavkom 1. Zakona, a što predstavlja temelj za ponovnu uporabu informacija.
S tim u vezi, tijela javne vlasti su dužna voditi računa o izmijenjenom članku 30. ovog Zakona, kojim je propisano na koje informacije se ne odnosi ponovna uporaba, neovisno o tome radi li se o zahtjevu za ponovnu uporabu ili proaktivnoj objavi podataka. Tako se odredbe ovoga Zakona koje se odnose na ponovnu uporabu informacija ne primjenjuju  na:
· informacije iz članka 15. stavaka 1., 2. i 3. ovoga Zakona

· povjerljive statističke informacije, sukladno zakonu

· informacije za koje korisnik treba dokazati postojanje pravnog interesa

· logotipe, grbove ili oznake

· informacije koje su u posjedu tijela koja pružaju javne usluge radija, televizije i
  elektroničkih medija

· informacije koje su u posjedu obrazovnih ustanova osim informacija u posjedu
ustanova visokog obrazovanja koje se odnose na istraživačke podatke

· informacije koje su u posjedu znanstvenoistraživačkih organizacija i organizacija koje 
financiraju istraživanja, uključujući organizacije osnovane u svrhu prijenosa rezultata
      istraživanja, osim u slučaju ako se informacije odnose na istraživačke podatke

· informacije koje posjeduju ustanove u kulturi, osim knjižnica uključujući knjižnice 
ustanova visokog obrazovanja, muzeja i arhiva

· informacije koje se ne prikupljaju u svrhu obavljanja javnog posla

· informacije kojima pristup nije dopušten ili je ograničen zbog zaštite osjetljivih 
podataka o zaštiti kritične infrastrukture, kako su definirani zakonom kojim se uređuju 
            kritične infrastrukture

· informacije u posjedu trgovačkih društava iz članka 29. stavka 2. točke 2. ovoga  Zakona:
· koje su izrađene izvan opsega pružanja usluga od općeg interesa 
            propisanog zakonom ili drugim propisom
· koje se odnose na djelatnosti izravno izložene tržišnom natjecanju i 
            koje stoga, sukladno propisima o javnoj nabavi ne podliježu pravilima 
            o javnoj nabavi

Uz drugačiju stipulaciju članka 30. Zakona, sadržajno se novina odnosi samo na informacije u posjedu trgovačkih društava iz članka 29. stavka 2. točke 2. ovoga Zakona koje su izrađene izvan opsega pružanja usluga od općeg interesa propisanog zakonom ili drugim propisom, kao i na informacije koje se odnose na djelatnosti izravno izložene tržišnom natjecanju i koje stoga, sukladno propisima o javnoj nabavi ne podliježu pravilima o javnoj nabavi.
Osim izuzetka  iz članka 29. stavka 2., i članka 30., odredbe Zakona se, sukladno definiciji tijela javne vlasti iz članka 5. stavka 1. točke 2. Zakona, odnose na jednak način na sva tijela javne vlasti, kako u načinu omogućavanja pristupa informacijama, tako i omogućavanja ponovne uporabe informacija. 


POVJERENIK ZA INFORMIRANJE

